Währed de Chriegsjohr isch er zum erste Mol uf de Bühnebrätter gstande: im Basler Stadttheater, bi dr Soldatebühni Bäredatze und im Cabaret Kaktus. Noch em Chrieg het sich dr Walter em Cabaret Cornichon aagschlosse. Die antifaschistischi Chliibühni het aber ihri beste Zite scho hinder sich gha. D Stück, won er dört gspiilt het, si rasch vergässe worde, drfür het er e Bekanntschaft gmacht, wo sis wiitere Wirke brägt het: d Margrit Rainer, won er mit ere e langjöhrigi künstlerischi Partnerschaft iigangen isch.